**Чувајмо дарове Божије љубави**

Ове седмице говоримо о томе шта нам све Бог даје, како треба да покажемо захвалност и да све што смо добили чувамо.

Први дар који је човек добио од Бога је **сам живот**.

Бог је желео да створи биће које је **слично Њему**, које ће моћи да размишља слободно, да воли, да живи вечно у заједници љубави са другим људима и са Њим.

Бог је човека створио да буде сачињен од тела и душе. Зато човек треба дар живота да чува и покаже захвалност Богу кроз **бригу о телу и о души.**

Захвалност Богу за дар живота човек пре свега показује кроз **молитву** (у храму, код куће и у свакој прилици) и кроз **Свето Причешће којим се Бог и људи сједињују.**

Захвалност за то што нам је здраво тело показујемо пре свега кроз **молитву и Причешће**. Ако смо болесни, молимо се Богу да оздравимо и одлазимо код лекара. Тело чувамо и тако што нећемо претеривати у јелу и пићу, кроз **здраву исхрану, спорт.** Тело чувамо такође кроз бригу о томе да ни другога, ни себе физички **не повредимо.**

Захвалност за то што нам је **здрава душа** показујемо кроз молитву, пост и Причешће. Ако имамо страхове, ако смо тужни, љути, љубоморни... молимо се Богу да нам помогне и да то прође. Дар живота кроз бригу о души чувамо кроз праштање, помагање свакоме коме смо потребни... затим, кроз избегавање оговарања, свађе, зависти, мржње и свих лоших мисли, речи и поступака.

Бог нам је поред живота дао и све што је потребно да бисмо живели. Дао нам је храну и воду, светлост и топлоту. Међутим, човек мора да се потруди. Зато му је Бог дао памет и вештине: да направи одећу и обућу, да гаји поврће и воће, да направи кућу, да лакше остварује контакт са другим људима, да лакше иде од места до места, да лакше и брже обавља сваки посао...



**Чување дарова хране и воде:**

Дарове хране и воде чувамо пре свега кроз молитву (молитва пре и после јела, молитва за родну годину). Затим, ове дарове чувамо кроз труд да имамо храну и воду (нпр узгајање поврћа и воћа). Ове дарове, такође чувамо и кроз бригу о природи (не загађивати реке, земљу, ваздух, не убијати животиње из забаве, садити нове шуме).

**ЧУВАЊЕ ДАРОВА КОЈИ НАМ ОЛАКШАВАЈУ ЖИВОТ:**

Бог је човеку дао памет како би човек себи олакшао послове и живот. Човек тако прави разне алате, машине и препарате за фабрике, болнице, школе... за зидање куће, прављење одеће и обуће, прераду хране, лечење... Како чувати ове дарове? Пре свега кроз молитву захвалности (молитва пре и после учења, пре и после сваког посла). Затим, ове дарове чувамо и кроз то што ћемо направити нешто што помаже човеку (нпр. неки лек за неку болест).

Из свега што смо навели видимо да човек дарове Божије чува кроз МОЛИТВУ, ПРИЧЕШЋЕ и ЛЕПО ПОНАШАЊЕ (ЧУВАЊЕ СЕБЕ, ДРУГИХ ЉУДИ И ПРИРОДЕ).